Werktuigkundige sterf in fratsongelukDie toneel in Vialls Place, Clare Estate in Durban, KwaZulu-Natal (Foto: Rescue Care) ŉ Werktuigkundige, in sy 20’s, is Dinsdag dood terwyl hy aan ŉ vragmotor gewerk het in Durban, KwaZulu-Natal. “Die man was onder die vragmotor vasgekeer toe paramedici by die toneel in Vialls Place, Clare Estate opgedaag het,” het Garrith Jamieson, woordvoerder van Rescue Care, gesê. Die ongeluk het omstreeks 11:30 plaasgevind. “Die man het aan die vragmotor gewerk toe dit agteruit gerol en die man onder die voertuig vasgekeer het,” het hy verduidelik. “Die plaaslike brandweer het van hidroliese toerusting gebruik gemaak om die vragmotor op te hys om die man se liggaam te bevry.” Die man het noodlottige beserings opgedoen en het gesterf voor paramedici by die toneel opgedaag het. Sydenham-polisie was op die toneel en stel verder ondersoek in.